RESOLUCIÓN do 2 de outubro de 2008 pola que se convocan dous cursos sobre formación en desfibrilización semiautomática externa (Desa) para persoal non sanitario.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 15/10/2008

Dentro do programa de actividades que a Academia Galega de Seguridade Pública ten previsto realizar no ano 2008, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria de dous cursos sobre uso de desfibriladores externos por persoal non sanitario, que deberá desenvolverse conforme as seguintes bases:
Obxectivos.
Proporcionar a formación necesaria para a utilización e manexo dos desfibriladores externos ao persoal non sanitario, membro dos servizos de emerxencia e protección civil.
Conseguir aumentar as taxas de supervivencia nos pacientes con morte súbita, conseguindo un acceso precoz a un sistema de emerxencias médicas.
Acurtar os tempos para realizar reanimación cardiopulmonar e a desfibrilación precoz.
Destinatarios.
Membros dos servizos de emerxencias e protección civil que dispoñan de equipo de desfibriladores externos, e que teñan feito o curso básico de protección civil e un curso de segundo nivel.
Desenvolvemento.
1. Prazas: 15 por curso.
2. Duración e datas: os cursos terán lugar no mes de novembro de 2008. Haberá dúas edicións, a primeira o día 3 de novembro e a segunda o día 4 de novembro cunha duración de 9 horas lectivas.
O horario será o seguinte:
Das 9.30 ás 14.30 e das 16.00 ás 20.00 horas.
3. Lugar: os cursos realizaranse na sede da Academia Galega de Seguridade Pública no concello da Estrada.
Solicitudes e prazo de inscrición.
1. A inscrición dos/das participantes é gratuíta.
2. As persoas interesadas poderán cubrir a solicitude que se amosa na páxina web
http://agasp.xunta.es
, ou o modelo anexo á convocatoria da actividade.
3. As solicitudes deberán estar asinadas pola persoa responsable da correspondente unidade e co selo desta. Estes requisitos serán indispensables para ser admitidos no curso.
4. Presentación das solicitudes:
-Por correo á sede da Academia Galega de Seguridade Pública: avenida da Cultura, s/n 36680, A Estrada.
-A través do fax nº 886 206123 do Servizo de Formación-Sección de Protección Civil e Bombeiros da Agasp, ou
-Segundo o previsto no artigo 38-4º da Lei 30/1992, do 26 de novembro, de réxime xurídico das administración públicas e do procedemento administrativo común.
5. O prazo para a presentación de solicitudes rematará o día 27 de outubro de 2008.
Contido.
-Introdución.
-RCP básica. Recordo.
-Coñecemento teórico do Desa.
-Recollida de datos (Utstein). Mantemento do aparello.
-Exercicios prácticos.
* RCP básica.
* Práctica Desa.
* RCP + Desa (Megacode).
Relación de admitidos.
A relación de admitidos/as farase pública o día 30 de outubro de 2008 na páxina web:
http://agasp.xunta.es.
Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Certificado de aproveitamento.
Entregaráselles un certificado de aproveitamento a aquelas persoas que acrediten a súa asistencia continuada e superen as correspondentes probas de coñecementos.
Modificacións.
A Academia Galega de Seguridade Pública poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 2 de outubro de 2008.
P.S. (Disposición primeira Orde 31-1-2008,
DOG nº 23, do 1 de febreiro)
María Isabel Durántez Gil
Directora xeral de Interior
Ver referencia pdf "20000D012P028.PDF"